Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 151/12/1105	Bratislava V, 13.7.2012
EEČ : 2-12-354-2012

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Obvodnému úradu v Bratislave, odboru všeobecnej vnútornej správy, 
dňa 18.02.2012 v čase od 09.30 h do 10.30 h v Bratislave na JXXXXX poschodí poškodil vstupné dvere do bytu poškodeného XXXXX, nar. XXXXX, a to tak, že zväzkom kľúčov búchal do vstupných dverí a spôsobil tak na nich zhluk vpichov, čím poškodenému XXXXX spôsobil škodu vo výške 877,57 Eur,
nakoľko výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov.

Odôvodnenie:
Poverený príslušník PZ Okresného riaditeľstva PZ v Bratislave V, Obvodného oddelenia Petržalka - stred uznesením pod sp. zn. XXXXX zo dňa 19.04.2012 podľa § 206 ods. 1 Tr. por. vzniesol obvinenie XXXXX pre prečin poškodzovania cudzej veci podľa § 245 ods. 1 Tr. zák. na tom skutkovom základe, ako je to uvedené vo výrokovej časti predmetného uznesenia. 

Dňa 11.07.2012 predložil poverený príslušník PZ tunajšej prokuratúre spisový materiál s návrhom na postúpenie veci podľa § 214 ods. 1 Tr. por.

Preskúmaním spisového materiálu som dospela k názoru, že návrh povereného príslušníka PZ je dôvodný.

Podľa § 245 ods. 1 Tr. zák. kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu, potrestá sa odňatím slobody až na jeden rok.

Podľa § 125 ods. 1 Tr. zák. škodou malou sa rozumie škoda prevyšujúca sumu 266 Eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu. 

Podľa § 50 ods. 1 zákona č. 372/1990 Zb. o priestupkoch v znení neskorších predpisov priestupku proti majetku sa dopustí ten, kto úmyselne spôsobí škodu na cudzom majetku krádežou, spreneverou, podvodom alebo zničením alebo poškodením veci z takého majetku, alebo sa o takéto konanie pokúsi.

	Z odborného vyjadrenia spol. bauMax SR, spol. s r.o., Hodonínska 25, XXXXX vyplýva, že hodnota 1 ks vstupných bytových dverí je 129,- Eur.

Vykonaným dokazovaním bolo teda zistené, že v danej trestnej veci bola poškodením spôsobená škoda, ktorá nedosahuje hranicu ustanovenú v § 125 ods. 1 Tr. zák. (t.j. 266,- Eur), a vo veci teda nepôjde o trestný čin, ale ide o skutok, ktorý by mohol byť priestupkom podľa § 50 ods. 1  zákona č. 372/1990 Zb. o priestupkoch v znení neskorších predpisov. 

Vzhľadom na vyššie uvedené skutočnosti, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Habčáková
prokurátorka